ג'ניפר הרמוסו

ג'ניפר הרמוסו פואנטס (בספרדית: Jennifer Hermoso Fuentes; נולדה ב-9 במאי 1990), מוכרת כג'ני, היא כדורגלנית ספרדייה, המשחקת בעמדת הקשרית ההתקפית או החלוצה בפומאס שבליגה המקסיקנית בכדורגל נשים ובנבחרת ספרד. זכתה פעם אחת בליגת האלופות, 7 פעמים באליפות ספרד, 5 פעמים בגביע המלכה הספרדי פעם אחת בגביע הצרפתי ופעם אחת בגביע העולם לנשים. הייתה 5 פעמים מלכת השערים בליגה הספרדית וכבשה הכי הרבה שערים בברצלונה ובנבחרת. בעונת 2020/2021 הייתה מלכת השערים ונבחרה לחלוצת העונה בליגת האלופות של אופ"א. הרמוסו החלה לשחק כילדה קטרגל וכדורגל בעיקר עם בנים בני גילה ורק בגיל 12 הצטרפה למחלקת הנערות של אתלטיקו מדריד בעידודו של סבה שהוא בעצמו שוער עבר באתלטיקו מדריד. בגיל 14 ערכה את הופעת הבכורה שלה בקבוצה הבוגרת של אתלטיקו מדריד שהתמודדה באותה שנה במסגרת הליגה הספרדית השנייה. בעונת 2005/2006 הייתה חלק משמעותי בעליית הקבוצה לליגת העל הספרדית. בשנת 2010 חתמה באלופה הספרדית באותה שנה, ראיו ואיקאנו והובילה אותה לאליפות נוספת. הקבוצה לקחה חלק בשנים אלו גם בליגת האלופות לנשים והודחה פעמיים בשלב שמינית הגמר. בשנת 2013 חתמה בטירסה מליגת העל השוודית והייתה לה זו הפעם הראשונה ששיחקה בקבוצה מחוץ לספרד וגם ככדורגלנית מקצוענית. הקבוצה סיימה כסגנית האלופה בשוודיה וגם כסגנית בליגת האלופות. מיד עם סיום העונה בשוודיה בסוף 2013 חתמה בברצלונה ושיחקה בה עד 2017. בתקופה זו לקחה חלק משמעותי מאוד בהצלחת הקבוצה, זכתה איתה בשתי אליפויות ושני גביעי המלכה והוכתרה פעמיים כמלכת השערים בליגה. בשנת 2017 חתמה לחוזה ל-3 שנים בפריז סן-ז'רמן אך לאחר עונה אחת די מאכזבת מבחינתה עזבה את הקבוצה וחזרה לספרד. בעונה זו זכתה עם קבוצתה בגביע הצרפתי והקבוצה סיימה כסגנית האלופה בצרפת. בעונת 2018/2019 שיחקה שוב באתלטיקו מדריד ולקחה חלק משמעותי בזכיית הקבוצה בפעם השלישית ברציפות באליפות. גם בעונה זו סיימה כמלכת השערים. בשנת 2019 חזרה הרמוסו לשחק בברצלונה כשחתמה על חוזה ל-3 שנים. בשתי העונות הראשונות זכתה עם הקבוצה בשני דאבלים והוכתרה פעמיים למלכת השערים כשבעונת 2020/2021 הובילה את הקבוצה לזכייה הראשונה בתולדותיה בליגת האלופות, נבחרה לנבחרת השנה, חלוצת השנה ומלכת השערים במפעל. ביוני 2022 חתמה במפתיע בקבוצת פצ'וקה מהליגה המקסיקנית. בינואר 2024 חתמה בפומאס המקסיקנית. כבר בגיל 17 שיחקה הרמוסו בנבחרת ספרד עד גיל 19 ורשמה בה בסך הכל 4 הופעות. ב-2012 רשמה את הופעת הבכורה בנבחרת הבוגרת ומשחקת בה באופן קבוע מאז. לקחה חלק באליפויות אירופה בשנים 2013 ו-2017 ואף במשחקי הגביע העולמי ב-2015 ו-2019 כשבאחרון העפילה עם הנבחרת לשמינית הגמר, מה שנחשב להישג הטוב ביותר של נבחרת ספרד עד כה. בפברואר 2021 במשחק מול אזרבייג'ן כבשה 5 שערים שאחד מהם היה שערה ה-41 בנבחרת ובכך הפכה לשיאנית ההבקעות בנבחרת ספרד. ראיו ואיקאנו אליפות ליגת העל הספרדית ב-2010/2011 ברצלונה זכייה בליגת האלופות ב-2020/2021 אליפות ליגת העל הספרדית ב-2013/2014, 2014/2015, 2019/2020, 2020/2021 ו 2021/2022 אלוף האלופים הספרדי ב-2020, 2022 גביע המלכה הספרדי ב-2014, 2017, 2020, 2021 ו-2022 אתלטיקו מדריד אליפות ליגת העל הספרדית ב-2018/2019 פריז סן-ז'רמן הגביע הצרפתי ב-2017/2018 גביע העולם - 2023 גביע קפריסין - 2018 גביע אלגארבה - 2017 מלכת השערים בליגה הספרדית בעונות 2015/2016, 2016/2017, 2018/2019, 2019/2020, 2020/2021 בעונות 2019/2020 ו-2020/2021 נבחרה לנבחרת העונה בליגת האלופות. בעונת 2020/2021 נבחרה לחלוצת העונה בליגת האלופות. מלכת השערים בליגת האלופות בעונת 2020/2021 נכון ל-2022 היא השחקנית שהבקיעה הכי הרבה שערים בברצלונה ובנבחרת ספרד. בשנת 2021 נבחרה למקום השני בכדור הזהב לנשים (Ballon d'Or). בשנת 2021 נבחרה למקום השלישי ככדורגלנית השנה בעולם. בשנת 2021 נבחרה למקום השני ככדורגלנית השנה של אופ"א. בשנת 2024 נכללה ברשימת טיים 100 מתוך הכרה בפועלה למען זכויות נשים. מדיה וקבצים בנושא ג'ניפר הרמוסו בוויקישיתוף ג'ניפר הרמוסו, ברשת החברתית אקס (טוויטר) ג'ניפר הרמוסו, ברשת החברתית אינסטגרם ג'ניפר הרמוסו, ברשת החברתית טיקטוק ג'ניפר הרמוסו, באתר Soccerdonna (בגרמנית) ג'ניפר הרמוסו, באתר Soccerway ג'ניפר הרמוסו, באתר WorldFootball.net ג'ניפר הרמוסו, באתר FootballDatabase.eu מעבר מפתיע: ג'ני הרמוסו חתמה במקסיקו, באתר ערוץ הספורט, 22 ביוני 2022 מאנה שים, Jenni Hermoso: The 100 Most Influential People of 2024, TIME, ‏2024-04-17 (באנגלית)